சஞ்சீவ் கண்ணா

சஞ்சீவ் கண்ணா (Sanjiv Khanna)(பிறப்பு 14 மே 1960) இந்திய உச்ச நீதிமன்றத்தின் நீதிபதி ஆவார். இவர் தில்லி உயர்நீதிமன்றத்தின் முன்னாள் நீதிபதியாகவும் பணியாற்றியுள்ளார். இவரது தந்தை தேவ் ராஜ் கண்ணாவும் நீதிபதி பதவியினை வகித்தவர் ஆவார்.

ஆரம்ப கால வாழ்க்கை 
1977ஆம் ஆண்டு தில்லியின் பாரகாம்பா சாலையில் உள்ள மாடர்ன் பள்ளியில் பள்ளிப் படிப்பை முடித்தார். தில்லி பல்கலைக்கழகத்தில் உள்ள தூய இசுடீபன் கல்லூரியில் 1980ஆம் ஆண்டு பட்டம் பெற்ற பிறகு, தில்லி பல்கலைக்கழகத்தின் சட்ட புலத்தில் சட்டம் பயின்றார். இவரது தந்தை நீதிபதி தேவ் ராஜ் கண்ணா 1985-ல் தில்லி உயர்நீதிமன்றத்தில் நீதிபதியாக இருந்து ஓய்வு பெற்றார். இவரது தாயார் சரோஜ் கண்ணா தில்லி பல்கலைக்கழகத்தில் உள்ள சீமாட்டி சிறீராம் கல்லூரியில் இந்தி விரிவுரையாளராக பணியாற்றினார்.

நீதிபதி பணி 
1983ஆம் ஆண்டு தில்லி வழக்குரைஞர் கழகத்தில் வழக்கறிஞராகப் பதிவு செய்து பயிற்சி செய்துவந்தார். 24 சூன் 2005 அன்று, இவர் தில்லி உயர் நீதிமன்றத்தின் கூடுதல் நீதிபதியாக உயர்த்தப்பட்டு 20 பிப்ரவரி 2006 அன்று நிரந்தர நீதிபதியாக நியமிக்கப்பட்டார். இவர் 18 சனவரி 2019 அன்று இந்திய உச்ச நீதிமன்றத்தின் நீதிபதியாகப் பதவி உயர்த்தப்பட்டார். தலைமை நீதிபதி தனஞ்சய சந்திரசூட் ஓய்வு பெற்ற பிறகு இவர் இந்தியத் தலைமை நீதிபதியாகப் பதவியேற்க உள்ளார். கண்ணா, இந்திய உச்ச நீதிமன்றத்தின் முன்னாள் நீதிபதி, நீதிபதி ஹன்ஸ் ராஜ் கண்ணாவின் மருமகன் ஆவார்.

மேற்கோள்கள் 

இந்திய உச்ச நீதிமன்ற நீதிபதிகள்
வாழும் நபர்கள்
1960 பிறப்புகள்